Vrou (61) oorleef ontvoeringsdrama | Maroela Media
'n 61-jarige vrou van die Oos-Kaap is Sondagaand in haar plaashuis oorval, aangerand en ontvoer kort nadat sy buite met haar honde gespeel het.
Volgens kapt. Gerda Swart, polisiewoordvoerder, het drie mans die vrou omstreeks 18:30 in haar huis in Kirkwood, noord van Port Elizabeth, oorval.
"Sy is pas in die huis in toe die mans haar oorweldig en aangedring het op geld," het Swart aan Maroela Media gesê.
"Die verdagtes het die geld wat sy in haar besit gehad het, gevat, asook selfone en elektroniese ware. Hulle het hul buit in die vrou se voertuig, 'n wit Volkswagen Golf, gelaai en haar in die motor ingedwing."
Die verdagtes is met die vrou in haar motor na Addo waar hulle haar gedwing het om geld by 'n kitsbank te onttrek en is van daar na 'n winkelsentrum in Port Elizabeth.
"Beamptes van die Kwadwesi-polisie het die motor by die winkelsentrum opgemerk en gesien die insittendes tree verdag op. Die beamptes het gaan ondersoek instel, waarna die verdagtes weggejaag het."
Die polisie het die verdagtes agternagesit en 'n hoëspoedjaagtog in die rigting van Uitenhage het gevolg.
"Die polisie kon daarin slaag om die motor op die Ou Cuyler Manor-pad tot stilstand te dwing en 'n skietery het ontstaan."
Twee van die verdagtes is deur beamptes van die Uitenhage- en Port Elizabeth-polisie se honde-eenheid aangekeer en in hegtenis geneem. Die derde verdagte kon daarin slaag om te ontsnap. Niemand is in die skietery beseer nie.
"Die beamptes het die slagoffer bevry en sy is na 'n hospitaal in Uitenhage geneem vir mediese behandeling. Haar toestand is bevredigend." Die vrou se motor, geld en gesteelde ware is teruggevind.
Die twee verdagtes, onderskeidelik 24 en 33 jaar oud, moet Woensdag in die Kirkwood-landdroshof verskyn op aanklagte van huisroof, ontvoering, poging tot moord, die besit van 'n gesteelde voertuig, besit van gesteelde eiendom en die onwettige besit van ammunisie.
Die soektog na die derde verdagte duur voort.
misdaad Oos-Kaap plaasaanvalle polisie Port Elizabeth Uitenhage
Hierdie soort mense is gevaar vir samelewing hulle moet sit vir lank
Knap gedaan SAPD!
Wens hierdie tipe gemors kan net van die aardbol af verdwyn
Wat van Poging tot moord, roof met verswarende omstandighede, ontvoering, aanranding…..
Bring terug die doodstraf, dis al uitweg. Gewapende roof, kapings en verkragtings behoort met die dood gestraf te word